b"\n_START_ARTICLE_\nCal S\xc3\xa0rries (T\xc3\xa0rrega)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici constru\xc3\xaft entre mitgeres que consta de planta baixa i tres pisos. \xc3\x89s for\xc3\xa7a interessant per la qualitat de la composici\xc3\xb3 de les dues fa\xc3\xa7anes. Ambdues s\xc3\xb3n iguals, amb els elements disposats sim\xc3\xa8tricament i separats per elements arquitect\xc3\xb2nics verticals. Cal destacar a l'interior l'escala principal, amb elements decoratius d'estil modernista._NEWLINE_La planta baixa presenta tres portades, resoltes amb arcs de mig punt sostinguts per pilastres adossades. El primer pis t\xc3\xa9 tres balcons, el central amb doble finestral; les obertures s\xc3\xb3n estructurades per arcs escarsers i brancals de pedra. El segon pis tamb\xc3\xa9 presenta tres balcons de la mateixa mida, amb portes de llindes i brancals de pedra. Els balcons centrals s\xc3\xb3n ressaltats per dos parells de pilastres estriades adossades, les quals defineixen un parament vertical que destaca per sobre de la divisi\xc3\xb3 de pisos horitzontal. El tercer pis correspon a les golfes i a la fa\xc3\xa7ana \xc3\xa9s destacat mitjan\xc3\xa7ant un seguit de finestres, nou en total, de mida redu\xc3\xafda._NEWLINE_La coberta \xc3\xa9s a dues vessants, amb el carener paral\xc2\xb7lel a la fa\xc3\xa7ana principal; els extrems de cada vessant s\xc3\xb3n tallats per l'empla\xc3\xa7ament de sengles terrats de tipus catal\xc3\xa0, tancats a la fa\xc3\xa7ana per una balustrada d'obra. La fa\xc3\xa7ana lateral del conjunt presenta un seguit de finestres rectangulars, de mides diferents i algunes corresponents a balcons. Tots els murs s\xc3\xb3n fets amb ma\xc3\xb3, a excepci\xc3\xb3 d'alguns elements destacats que s\xc3\xb3n fets amb pedra: carreus de refor\xc3\xa7 de les cantonades, elements de separaci\xc3\xb3 de les obertures, les estructures de portes i finestres i les l\xc3\xadnies de cornisa que separen els diferents pisos. El mur lateral que queda al descobert encara conserva restes d'arrebossat i pintat."